I går mellem klokken 18 og 19 slog april rekord i solskinstimer. 274 blev det til - det er to timer mere end den tidligere rekord i 2009.

- Det var lige på kanten. Vi var faktisk ikke sikre på, vi ville slå rekorden i løbet af dagen, for der lå nogle skyer og drillede, fortæller Mikael Scharling, der er klimatolog hos DMI.

Det usædvanligt solrige forårsvejr skyldes et højtryk, der har domineret og holdt sig tæt på Danmark meget længe.

- Det giver det gode vejr, vi har oplevet med meget lidt nedbør og mange solskinstimer, siger Mikael Scharling.

Klimatologen fortæller, at man ikke har en forklaring på, hvorfor den sjældne vejrsituation er opstået.